ஒருவர் என்ன உண்கிறார் என்பதை வைத்து அவர் இன்ன சாதி என்று சொல்லிவிட முடியும். இதை உண்ண வேண்டும், இதை உண்ணக் கூடாது என்று அடுத்த தலைமுறைக்கு சொல்லிக் கொடுப்பவர்கள் பெண்களே. உணவின் மூலம் அடுத்த தலைமுறைக்கு சாதியை கடத்துவது எனலாம். வெளியில் மாட்டிறைச்சி அல்லது பன்றி இறைச்சி உண்ணும் ஒரு இடைநிலை சாதியைச் சார்ந்த ஆண், அதையே வீட்டுக்குள் கொண்டுவந்தால் அந்த வீட்டின் பெண், அவனை செய்யக்கூடாத குற்றம் செய்வதைப் போல வசைபாடுவாள். அதுபோல பார்ப்பன வீடுகளிலும் இன்றைய சூழலில் நிறைய ஆண்கள் அசைவம் உண்கிறார்கள். ஆனால் அது வீட்டின் வாசற்படியைக் கூட ஏற முடியாது. இங்கே பெண்கள் மீது குற்றம் சொல்லவில்லை. ஆண்கள் ஏற்றிவைத்த சாதி உணர்வை, கட்டிகாப்பவர்களாக பெண்கள் எப்படி அழுத்தமாக செயல்படுகிறார்கள் என்பதையே பார்க்க வேண்டியிருக்கிறது.